สำหรับใครที่เพิ่งจัดทริปเองครั้งแรกอาจจะรู้สึกว่าการวางแผนเที่ยวช่างยุ่งยากและซับซ้อน ไม่เคยรู้เลยว่ามีเรื่องให้ต้องเตรียมตัวมากขนาดนี้ ดังนั้น เราเลยจะมาสรุปสิ่งจำเป็นสำหรับการวางแผนจัดทริปเที่ยวว่าอะไรบ้างที่ขาดไม่ได้
ที่พัก – สำคัญมาก ๆ เพราะถ้าไม่มีแล้วเราจะไปนอนที่ไหน! สำหรับคนที่ต้องการจัดทริปเที่ยวพักผ่อนหย่อนใจ คุณต้องจองที่พักไว้ล่วงหน้า จะโทรไปถามหรือจองผ่านหน้าเว็บไซต์ก็ได้ ยิ่งถ้าคุณเล็งที่พักฮอตฮิตแล้ว ยิ่งต้องจองล่วงหน้าเพราะมักเต็มเร็ว โดยเฉพาะช่วงวันหยุดยาวหรือหน้าท่องเที่ยว ต้องบอกว่าขนาดโทรไปเร็วแล้วก็ยังจองไม่ทัน
การเดินทาง – หลังจากรู้จุดหมายปลายทางแล้ว เราก็ต้องมาคิดต่อว่าจะไปที่นั่นอย่างไร หากเป็นทริปเที่ยวในประเทศ หลายคนอาจจะขับรถยนต์ส่วนตัวไปเองหรือเลือกนั่งรถไฟ รถตู้ แล้วแต่ความสะดวก แต่หากเที่ยวต่างประเทศ ก็ต้องจองตั๋วเครื่องบินซึ่งเป็นอีกอย่างที่ต้องจองล่วงหน้า หลังจากตัดสินใจได้แล้วว่าเราจะไปเที่ยวที่ไหน ตั๋วเครื่องบินควรเป็นลิสต์ลำดับแรก ๆ ที่เราต้องเช็ก ทั้งราคาและโปรโมชัน รวมถึงเปรียบเทียบเวลาเดินทางแต่ละสายการบินเพื่อหาเที่ยวบินที่เหมาะสมที่สุด
เอกสารสำคัญ – หนังสือเดินทาง บัตรประชาชน เอกสารรับรองต่าง ๆ ถ้าเป็นทริปเที่ยวต่างจังหวัดอาจจะไม่ต้องเตรียมเอกสารมาก แค่บัตรประชาชนและใบขับขี่ก็เอาอยู่ อีกอย่างที่หลายคนมักลืมคือเอกสารที่เกี่ยวข้องกับยานพาหนะ ต้องเช็กให้แน่ใจว่ายังไม่หมดอายุ สำหรับทริปต่างประเทศ เอกสารหลายอย่างจำเป็นมาก เราควรพกแฟ้มบาง ๆ ส่วนตัวไปด้วยเพื่อยื่นให้กับตม.ที่สนามบินและเก็บใส่กระเป๋าได้ทันทียามเกิดเหตุฉุกเฉิน
ประกัน – อย่าประมาท หลายคนอาจคิดว่าไม่จำเป็นต้องซื้อประกันการเดินทาง เพราะไปเที่ยวระยะเวลาสั้น ๆ ไม่น่าจะมีอะไรเกิดขึ้น แต่อุบัติเหตุเกิดขึ้นได้เสมอ ไม่ว่าจะกับตัวเราหรือทรัพย์สิน ยิ่งท่องเที่ยวต่างประเทศ ประกันเดินทางยิ่งสำคัญเพราะค่าใช้จ่ายและค่ารักษาพยาบาลเมืองนอกแพงมาก ทั้งบางประเทศกำหนดเลยว่าต้องซื้อประกันเดินทางเพื่อใช้เป็นหลักฐานขอวีซ่าเข้าประเทศด้วย ส่วนทริปเที่ยวในประเทศ หลายคนอาจจะมีประกันสุขภาพหรือประกันอุบัติเหตุอยู่แล้ว ก็ควรตรวจสอบกรมธรรม์ว่าคุ้มครองทุกกรณีที่เราต้องการหรือไม่ และควรตรวจสอบประกันรถยนต์และประกันบ้านที่มีเผื่อเหตุฉุกเฉินในวันที่เราไม่อยู่บ้าน